**Ministru kabineta noteikumu projekta “Grozījumi Ministru kabineta 2010. gada 12. oktobra noteikumos Nr. 972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts “Grozījumi Ministru kabineta 2010. gada 12. oktobra noteikumos Nr. 972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu”” (turpmāk – projekts) izstrādāts, pamatojoties uz Ministru kabineta 2016. gada 5. jūlija lēmumu, saskaņā ar kuru atbalstīts likumprojekts “Grozījumi Dokumentu juridiskā spēka likumā” un dots uzdevums Tieslietu ministrijai sadarbībā ar Finanšu ministriju izstrādāt un līdz 2016. gada 30. septembrim noteiktā kārtībā iesniegt izskatīšanai Ministru kabinetā tiesību akta projektu par grozījumiem Ministru kabineta 2010. gada 12. oktobra noteikumos Nr. 972 “Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu”, paredzot, ka tajos ietvertais regulējums ir attiecināms uz tiesu iestādēm un zvērinātiem tiesu izpildītājiem un valsts budžetā veicamiem maksājumiem par darbībām tiesu iestādēs un izpildu darbībās (prot. Nr.33 14.§., 1. un 3. punkts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ar Ministru kabineta 2010. gada 12. oktobra noteikumiem Nr. 972 „Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu”” (turpmāk – MK noteikumi Nr. 972) vienotā terminoloģijā un kārtībā ir reglamentēti visi valsts budžetā veicamie maksājumi, proti, minētie noteikumi noteic kārtību, kādā tiek atzīti par saņemtiem valsts budžetā veiktie maksājumi un prasības tiešsaistes maksājumu pakalpojumu izmantošanai norēķinos ar valsts budžetu. Minētie noteikumi ir saistoši visām valsts iestādēm (tajā skaitā zvērinātiem notāriem). Vienlaikus šajos noteikumos (2.punkts) noteikts izņēmums, ka tie nav attiecināmi uz tiesu iestādēm un zvērinātiem tiesu izpildītājiem attiecībā uz valsts budžetā veicamiem maksājumiem par darbībām tiesu iestādēs un izpildu darbībās. Būtiskākie apsvērumi šādam izņēmumam bija saistīti ar maksājuma, kas veikts Valsts kasē, identificēšanu un piesaisti Tiesu informatīvajā sistēmā vai Izpildu lietu reģistrā reģistrētajai procesuālajai darbībai, kā arī tas, ka atsevišķās situācijās šādus maksājumus Tiesu informācijas sistēmā varēja konstatēt tikai pēc vairākām dienām, kas liedza tiesai pieņemt lēmumu, ievērojot likumos noteiktos procesuālos termiņus. Ievērojot minētās problēmas, ir uzlabota Tiesu informatīvajā sistēmā tiesām pieejamā iespēja pārliecināties par veiktā maksājuma esību Valsts kases budžeta elektronisko norēķinu sistēmā. Tehniskais risinājums tiešsaistes režīmā nodrošina maksājuma meklēšanu Valsts kases budžeta elektronisko norēķinu sistēmā, izvēloties vienu vai vairākus no meklēšanas lauku parametriem – maksājuma datums, konts, maksātāja vārds, uzvārds, maksātāja konta numurs, maksājuma mērķis, summa, maksātāja personas kods, reģistrācijas numurs. Pēc attiecīgā maksājuma atrašanas, to ir iespējams piesaistīt konkrētās lietas kartiņai, kas nodrošina maksājuma identificēšanu konkrētā lietā un kas citastarp nedod iespēju šo maksājumu izmantot atkārtoti.  Ievērojot minēto, ir iespējams atteikties no apliecināta maksājuma uzdevuma pievienošanas, jo par maksājuma esību (valsts un kancelejas nodevas, drošības naudas un ar lietas izskatīšanu saistīto izdevumu maksājumu dati) ir iespējas pārliecināties tiešsaistē Valsts kases budžeta elektronisko norēķinu sistēmā, ja maksātājs ir pievienojis izdruku no internetbankas par attālināti veikto maksājumu vai arī norādījis tiesai iesniedzamajos dokumentos informāciju par veikto maksājumu. Savukārt zvērinātiem tiesu izpildītājiem maksājumu atpazīšana un piesaiste konkrētai lietai pašreiz tiek īstenota attiecībā uz e-izsolēm. Tādējādi, līdzīgi kā tas ir e-izsoles gadījumā, pirms izpildu dokumenta iesniegšanas, piedzinējam vajadzēs ģenerēt rēķinu un veikt apmaksu. Pēc ģenerētā rēķina numura zvērināts tiesu izpildītājs varēs identificēt samaksu. Piesaistīt varēs tikai tādu rēķinu, kurš ir ar statusu “Apmaksāts” unkurš nav piesaistīts kādai citai izpildu lietai. Piesaistot rēķinu, sistēma (pēc reģistrācijas numura vai personas koda) automatizēti pārbauda, vai rēķinā norādītais piedzinējs sakrīt ar kādu no lietā norādītajiem piedzinējiem. Tehniskais risinājums tiešsaistes režīmā nodrošina maksājuma meklēšanu Valsts kases budžeta elektronisko norēķinu sistēmā, izvēloties vienu vai vairākus no meklēšanas lauku parametriem, vai arī sistēma veic automātisku maksājuma atpazīšanu un piesaisti. |
| 3. | Projekta izstrādē iesaistītās institūcijas | Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā paredzētie grozījumi attiecas uz tiesu iestādēm un zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116.Projekts attiecas uz jebkuru fizisko un juridisko personu, kuras vērsīsies tiesā vai pie zvērināta tiesu izpildītāja. Minētās personu grupas precīzu skaitlisko apmēru nav iespējams noteikt. Ikvienai fiziskai un juridiskai personai ir tiesības uz savu aizskarto vai apstrīdēto civilo tiesību vai ar likumu aizsargāto interešu aizsardzību tiesā, kā arī lūgt nolēmuma piespiedu izpildi. Saskaņā ar Centrālās statistikas pārvaldes provizoriskajiem datiem Latvijā uz 2016. gada jūliju ir 1 959,9 tūkstoši iedzīvotāju[[1]](#footnote-1). Atbilstoši Latvijas Republikas Uzņēmumu reģistra apkopotajiem statistikas datiem 2016. gada jūnija beigās kā aktīvi reģistrēti 149 788komersanti un to filiāles.[[2]](#footnote-2)Projektā paredzētie grozījumi attiecas arī uz publisko tiesību subjektiem, kad tie vēršas tiesā vai pie zvērināta tiesu izpildītāja.Vienlaikus projekts attiecas uz Izpildu lietu reģistra un Tiesu informācijas sistēmas pārzini – Tiesu administrāciju. |
| 2. | Tiesiskā regulējuma ietekme uz tautsaimniecību un administratīvo slogu |  Ar projektā paredzētajiem grozījumiem tiek samazināts administratīvais slogs attiecībā uz jebkuru fizisku vai juridisku personu, kā arī valsts un pašvaldības iestādēm, kurām, veicot attālināti maksājumus par darbībām tiesu iestādēs un izpildu darbībās, vairs nebūs nepieciešams personīgi ierasties kredītiestādē, lai saņemtu apstiprinājumu attālināti veiktajiem maksājumiem. Tehniskais risinājums ļauj gan tiesām, gan zvērinātiem tiesu izpildītājiem tiešsaistē Valsts kases budžeta elektronisko norēķinu sistēmā pārliecināties par maksājuma esību, ja to rīcībā ir tikai informācija par maksājumu (piemēram, neapliecinātas maksājuma izdrukas veidā).  |
| 3. | Administratīvo izmaksu monetārs novērtējums |  Ar projektu netiek noteikti jauni vai papildu pienākumi informācijas sniegšanā. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Paziņojums par sabiedrības līdzdalības iespējām publicēts 2016. gada1. augustā Tieslietu ministrijas interneta vietnē [www.tm.gov.lv](http://www.tm.gov.lv), sadaļas “[Izstrādes stadijā esošie projekti](https://www.tm.gov.lv/lv/sabiedribas-lidzdaliba/diskusiju-dokumenti)” apakšsadaļā “Tiesību akti”; pieejams šādā saitē: Projekts un tā anotācija pēc izsludināšanas Valsts sekretāru sanāksmē būs publiski pieejami Ministru kabineta mājaslapā.  |
| 2. | Sabiedrības līdzdalība projekta izstrādē |  Lai informētu sabiedrību par projektu un dotu iespēju izteikt viedokli, projekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” ievietots Tieslietu ministrijas mājaslapā internetā. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi atbilstoši kompetencei nodrošinās tiesu iestādes un zvērināti tiesu izpildītāji.Tiesu informācijas sistēmas un Izpildu lietu reģistra pārziņa un turētāja funkcijas īsteno Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar projektu netiek paredzēta jaunu institūciju izveide vai esošo reorganizācija vai likvidācija. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Tieslietu ministrijas valsts sekretārs Raivis Kronbergs

01.08.2016. 16.32

1152

I.Oga

67036839; Inga.Oga@tm.gov.lv

1. Skat: <http://www.csb.gov.lv/statistikas-temas/iedzivotaji-galvenie-raditaji-30260.html> [↑](#footnote-ref-1)
2. <http://www.ur.gov.lv/statistika.html?a=1098> [↑](#footnote-ref-2)